কিন্তু অধিগ্রহণের কিছুদিন পর থেকে সমস্যা শুরু হয়। যেভাবে সব চলবে মনে হচ্ছিল সেভাবে চলছিল না। দুটি সংস্থার ম্যানেজমেন্টের মধ্যে মতপার্থক্য দেখা দেয়। ঠিক কোথায় সমস্যা হচ্ছিল সেটা নিয়ে আর তেমন কিছু বলতে চাইলেন না সচিন। শুধু বললেন, গত সাত বছর ধরে টেস্টিখানার ১০০ জন কর্মী যেভাবে কাজ করছিলেন তার চাইতে ফুডপান্ডার কাজের পরিবেশ আর পদ্ধতিতে আকাশ-পাতাল তফাৎ। ফুডপান্ডা কীভাবে ব্যবসা সামলায় তা নিয়ে কোনও রকম মন্তব্যে নারাজ সচিন। তাঁর সংযোজন, ‘শুধু আমার কাজের ধরনই সঠিক এটা ভাবা সমিচীন হবে না’। এইভাবে বেশিদিন চালানো গেল না। এই বছরের গোড়ায় মার্চ নাগাদ সচিন এবং টেস্টিখানার ম্যনেজমেন্ট টিম ফুডপান্ডা থেকে সরে আসেন। শোনা যায়, ফাউন্ডার টিম কোটি কোটি টাকা ছেড়ে দেয়, যা ফুডপান্ডার শেয়ারে আটকে ছিল। ‘আমাদের কাছে ব্যবসা গড়ার ক্ষেত্রে নীতিটাই ছিল মূল, যার সঙ্গে কোনওভাবেই আপোষের রাস্তায় হাঁটতে রাজি ছিলাম না। ধীরে এগোব তবু, অন্যায়ের রাস্তায় যাব না। আমি তেমন মানুষ যে কিনা জীবনে পুলিশকেও কোনও দিন ঘুষ দিইনি। নিজের ভুলের জন্য একবার প্রায় ৬ মাসের জন্য আমার লাইসেন্স সাসপেন্ড হয়ে গিয়েছিল। তবু ঘুষ দিয়ে সেই সমস্যা মেটানোর কথা ভাবিনি’, বলেন সচিন। ফুডপান্ডা ছেড়ে বেরিয়ে কী পেয়েছিলেন প্রশ্নের উত্তরে তিনি বলেন, ‘আমার যেটুকু আছে তাই নিয়ে আমি খুশি। বেশি চাই না। যে যে কর্মীর ক্ষতি হয়েছে আমাদের (শেলডন এবং সচিন)নিজের পকেট থেকে দিয়ে পুষিয়ে দিয়েছি’।